Jõgeva vallavolikogu istungil kinnitati Jõgeva valla esindusvõistkonnaks Jõgeva spordiklubi Tähe saalihoki esindusmeeskond, mis koosneb täiskasvanute meistriliigas mängivatest sportlastest.
Ettepaneku esitada Tähe saalihoki esindusmeeskond Jõgeva valla esindusvõistkonnaks tegi Jõgeva vallavolikogu liige Peep Põdder. „Tähe vastab praegu ainsama esindusvõistkonna statuudile. Tegemist on staažika klubiga, mis on asutatud juba 1995. aastal. Tegemist on 11kordse Eesti meistriga, kes esinenud silmapaistavalt ka Eesti ja Euroopa karikavõistlustel. Organiseerides võistlust Jõgeva Karikas, on klubi kujundanud edukalt Jõgeva mainet,” iseloomustas Põdder meeskonda.
Seoses Jõgeva valla esindusvõistkonnaks saamisega toetab kohalik omavalitsus Tähet käesoleval aastal 10 000 euroga.
Jõgeva valla esindusvõistkonna valimist käsitlevast arutelust taandasid end vastavalt seadusele ja lahkusid selle toimumise ajaks saalist vallavolikogusse kuuluv Jõgeva spordiklubi Tähe eestvedaja Marko Saksing ja tema vend Marek Saksing, kes on valla kultuuri- ja spordikomisjoni esimees.
JAAN LUKAS